The Early Years 1965–1972
The Early Years 1965–1972 — ინგლისური პროგრესული როკ-ჯგუფ პინკ ფლოიდის ბოქს-სეტი, რომელიც გამოიცა 2016 წლის 11 ნოემბერს. მისი გამოსვლის შესახებ ცნობილი გახდა 2016 წლის 28 ივლისს. კომპილაციაში შეტანილია შვიდი ტომი, რომელშიც შედის CD-ები, DVD-ები, Blu-ray დისკები, გრამფირფიტები და სუვენირები. კომპილაციის აუდიომასალებს შორის არის ადრეული, ალბომების გარდა გამოცემული სინგლები, აგრეთვე,მანამდე ოფიციალურად გამოუცემელი სტუდიური და საკონცერტო ჩანაწერები. 2017 წლის 24 მარტიდან გაყიდვაში გამოვიდა ცალკე ტომები 1-6, ხოლო ტომი 7 Continu/ation შედიოდა მხოლოდ აღნიშნულ ბოქს-სეტში. აგრეთვე გამოვიდა 2 დისკიანი კომპილაცია The Early Years – Cre/ation. 2016 წლის 5 ნოემბერს ცნობილი გახდა, რომ ყუთს CD-ის სახით აგრეთვე დაერთვებოდა Live at Pompeii. ამ დისკის დამატების გადაწყვეტილება მიიღეს, ვინაიდან ზოგიერთ ბოქს-სეტში დამატებითი დისკის, Obscured by Clouds-ის 2016 წლის მიქსის სანაცვლოდ სწორედ ეს ჩანაწერი მოხვდა. ამრიგად, Obscured by Clouds-იც ცალკე კონვერტში მოთავსდა. თუმცა, მის უკანა მხარეს ეწერა, რომ Live at Pompeii ყუთის ზოგიერთ ასლში შემთხვევით მოხვდა და ეს შემცვლელი დისკი იყო.